2002/23/EY: Neuvoston päätös, tehty 4 päivänä joulukuuta 2001, luvan antamisesta Irlannille soveltaa eriytettyä valmisteverokantaa vähärikkiseen dieselöljyyn direktiivin 92/81/ETY 8 artiklan 4 kohdassa säädettyä menettelyä noudattaen



Virallinen lehti nro L 011 , 15/01/2002 s. 0018 - 0019



Neuvoston päätös, tehty 4 päivänä joulukuuta 2001, luvan antamisesta Irlannille soveltaa eriytettyä valmisteverokantaa vähärikkiseen dieselöljyyn direktiivin 92/81/ETY 8 artiklan 4 kohdassa säädettyä menettelyä noudattaen (2002/23/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) ja erityisesti sen 8 artiklan 4 kohdan, ottaa huomioon komission ehdotuksen, sekä katsoo seuraavaa: (1) Direktiivin 92/81/ETY 8 artiklan 4 kohdan mukaisesti neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kivennäisöljyille ylimääräisiä valmisteverovapautuksia tai veronalennuksia erityisistä poliittisista syistä. (2) Irlanti on pyytänyt lupaa soveltaa eriytettyä valmisteverokantaa vähärikkiseen dieselöljyyn (50 ppm). Nykyinen polttoaineena käytettävän dieselöljyn valmisteverokanta on 249 euroa (196,1 Irlannin puntaa) 1000 litralta. Tämä suunniteltu eriytetty kanta, josta säädetään vuonna 2001 annetun Finance Act -lain 155 pykälässä, on 0,076 euroa (0,06 Irlannin puntaa) litralta. Toimenpiteen seurauksena Irlannissa kaasuöljyyn sovellettavat eriytetyt valmisteveron määrät ovat 1000 litralta 325,2 euroa (256,1 Irlannin puntaa) tavanomaisesta dieselöljystä ja 249,0 euroa (196,1 Irlannin puntaa) enintään 50 ppm rikkiä sisältävästä dieselöljystä. (3) Irlannin säätämä toimenpide olisi kivennäisöljyjen valmisteverojen määrien lähentämisestä 19 päivänä lokakuuta 1992 annetun neuvoston direktiivin 92/82/ETY(2) 5 artiklassa säädetyn yhteisön valmisteveron vähimmäismäärän (245 euroa 1000 litralta) mukainen. (4) Tarkasteltavana olevasta eriyttämisestä hyötyvät kaikki enintään 50 ppm rikkiä sisältävää dieselöljyä Irlannissa käyttävät. (5) Vähärikkinen dieselöljy on bensiinin ja dieselpolttoaineiden laadusta 13 päivänä lokakuuta 1998 annetussa Euroopan parlamentin ja neuvoston direktiivissä 98/70/EY(3) säädettyjen ympäristöperusteisten laatuvaatimusten (rikin enimmäispitoisuus 50 ppm) mukaista. Kyseisen direktiivin 4 artiklan säännösten mukaisesti dieselöljyn, jonka rikkipitoisuus on enintään 50 ppm, käyttö on pakollista 1 päivästä tammikuuta 2005. (6) Poikkeus noudattaa ympäristötavoitetta. Toimenpiteen on todettu parantavan ilmanlaatua. (7) Irlannin viranomaiset ovat ilmoittaneet muille jäsenvaltioille tästä pyynnöstä. (8) Käytettävissä olevien tietojen perusteella komissio ja kaikki jäsenvaltiot arvioivat, että eriytetyn valmisteverokannan soveltaminen vähärikkisiin moottoripolttoaineisiin ei vääristä kilpailua yhteisen edun vastaisesti eikä haittaa sisämarkkinoiden toimintaa. (9) Tämä päätös ei vaikuta perustamissopimuksen 87 ja 88 artiklan mukaisesti mahdollisesti toteutettavien valtiontukimenettelyjen tuloksiin eikä vapauta jäsenvaltioita velvollisuudesta ilmoittaa komissiolle mahdollisista valtiontuista perustamissopimuksen 88 artiklan mukaisesti. (10) Komissio tarkastelee määräajoin alennuksia ja vapautuksia tarkistaakseen, etteivät ne vääristä kilpailua, haittaa sisämarkkinoiden toimintaa tai ole yhteisön ympäristönsuojelupolitiikan vastaisia. (11) Neuvoston olisi tarkasteltava tätä päätöstä uudelleen komission ehdotuksesta viimeistään 31 päivänä joulukuuta 2004, jolloin tällä päätöksellä annetun luvan voimassaolo päättyy, ON TEHNYT TÄMÄN PÄÄTÖKSEN: 1 artikla 1. Direktiivin 92/81/ETY 8 artiklan 4 kohdan mukaisesti Irlannille annetaan lupa soveltaa eriytettyä valmisteverokantaa moottoripolttoaineena käytettävään vähärikkiseen (enintään 50 ppm) dieselöljyyn 1 päivästä lokakuuta 2001. 2. Tämän eriytetyn valmisteverokannan, jonka enimmäisarvo on 0,076 euroa (0,06 Irlannin puntaa) litralta, on oltava direktiivissä 92/82/ETY säädettyjen edellytysten ja erityisesti sen 5 artiklassa tarkoitettua vähimmäisverokantaa koskevien säännösten mukainen. 2 artikla Tämän eriytetyn valmisteverokannan on hyödytettävä syrjimättä kaikkia kuluttajia, jotka hankkivat Irlannissa enintään 50 ppm rikkiä sisältävää dieselöljyä. 3 artikla Tämän luvan voimassaolo päättyy 31 päivänä joulukuuta 2004, jollei neuvosto tarkastele sitä uudelleen komission tekemän ehdotuksen perusteella. 4 artikla Tämä päätös on osoitettu Irlannille. Tehty Brysselissä 4 päivänä joulukuuta 2001. Neuvoston puolesta Puheenjohtaja D. Reynders (1) EYVL L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46). (2) EYVL L 316, 31.10.1992, s. 19, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s 46). (3) EYVL L 350, 28.12.1998, s. 58, direktiivi sellaisena kuin se on muutettuna komission direktiivillä 2000/71/EY (EYVL L 287, 14.11.2000, s. 46).